Միխայիլ Ռոմ

Միխայիլ Իլյիչ Ռոմ (, ), սովետական կինոռեժիսոր և սցենարիստ։ ԽՍՀՄ ժողովրդական արտիստ (1950)։ ՍՄԿԿ անդամ 1939 թվականից։ 1925 թվականին ավարտել է գեղարվեստա-տեխնիկական պետական բարձրագույն ինստիտուտի քանդակագործության ֆակուլտետը։ Եղել է սցենարիստ, ռեժիսորի ասիստենտ։

Առաջին ֆիլմը՝ «Ճարպագունդը» (1934) համր ժապավեն էր։ Ռոմի «Տասներեքը» (1937) ֆիլմը նվիրված է բասմաչների դեմ սովետական սահմանապահների պայքարին։ Սովետական կինոյի դասական ֆոնդում խոշոր ներդրում են Ռոմի «Լենինը հոկտեմբերին» (1937 թվական) և «Լենինը 1918» (1939) ֆիլմերը։ Հետագա տարիներին ստեղծել է ֆաշիզմը մերկացնող մի շարք կինոնկարներ՝ «Ռուսական հարց» (1948), «Գաղտնի առաքելություն» (1950 թվական), «Սպանություն Դանթե փողոցում» (1956) և այլն։ Բեմադրական մեծ թափով է կերտված «Ծովակալ Ուշակով» և «Նավերը գրոհում են բաստիոնները» (1953 թվական) պատմական երկպատումը։ «Տարվա ինն օրը» (1962 ֆիլմը նվիրված է սովետական ֆիզիկոսներին։ Հանրաճանաչ է Ռոմի «Սովորական ֆաշիզմ» (1966) կինոնկարը, ուր ֆաշիզմի սոցիալական էության մերկացումը, մտորումները հետպատերազմյան աշխարհի մասին ֆիլմին հաղորդել են սուր քաղաքական և փիլիսոփայական հնչողություն։ Ռոմի բազմաթիվ կինոնկարներ միջազգային փառատոներում արժանացել են մրցանակների։ 1949 թվականից (ընդհատումներով) դասավանդել է Համամիութենական կինոինստիտուտում (1958 թվականից՝ պրոֆեսոր)։ Ստացել է ՌՍՖՍՀ Վասիլև եղբայրների անվան (1966) պետական մրցանակը։ Պարգևատրվել է Լենինի 2, Հոկտեմբերյան հեղափոխության և Աշխատանքային կարմիր դրոշի շքանշաններով։

Ծանոթագրություններ

Գրականություն 
 Погожева Л․, Михаил Роом, М․, 1967․

Խորհրդային կինոռեժիսորներ
Ռուս սցենարիստներ
ԽՍՀՄ ժողովրդական արտիստներ
Ստալինյան մրցանակի դափնեկիրներ
Աշխատանքային կարմիր դրոշի շքանշանի ասպետներ
ՌԽՖՍՀ Վասիլև եղբայրների անվան պետական մրցանակի դափնեկիրներ
Նովոդևիչյան գերեզմանատանը թաղվածներ
Մոսկվայի նկարչության, քանդակագործության և ճարտարապետության ուսումնարանի շրջանավարտներ
Ռուսաստանի հրեաներ